b'\n_START_ARTICLE_\nSredozemsko morje\n_START_PARAGRAPH_\nSredozemsko morje je pribli\xc5\xbeno 4000 km dolgo in okoli 800\xc2\xa0km \xc5\xa1iroko medcelinsko morje, ki ga na severu omejuje Evropa, na jugu Afrika, na vzhodu pa Azija. Slovenski izraz \xc2\xbbsredozemski\xc2\xab\xc2\xa0je neposreden prevod latinskega mediterraneus, iz medium, \xc2\xbbsredina\xc2\xab\xc2\xa0+ terra, \xc2\xbbzemlja, de\xc5\xbeela\xc2\xab. Skupen izraz za Sredozemsko morje in de\xc5\xbeele okoli njega je Sredozemlje ali Mediteran.\n_START_SECTION_\nGeografija\n_START_PARAGRAPH_\nSredozemsko morje je na zahodu z Gibraltarsko o\xc5\xbeino povezano z Atlantskim oceanom, na severovzhod pa prek Dardanel z Marmarskim morjem (ki ga navadno obravnavajo kot del Sredozemskega morja) in prek Bosporja naprej v \xc4\x8crno morje. Sue\xc5\xa1ki prekop na jugovzhodu povezuje Sredozemsko morje z Rde\xc4\x8dim morjem._NEWLINE_Povr\xc5\xa1ina Sredozemskega morja je 2,509 milijona km\xc2\xb2. Najgloblja to\xc4\x8dka (5121 m) le\xc5\xbei jugozahodno od rta Matapan na Peloponezu, povpre\xc4\x8dna globina je 1370 m, prostornina je 3,7 milijona kubi\xc4\x8dnih kilometrov. Zaradi \xc5\xa1ibke povezanosti z oceani je plimovanje v Sredozemlju na splo\xc5\xa1no majhno. Slanost Sredozemskega morja je s 38 promili vi\xc5\xa1ja od slanosti Atlantskega oceana. Sredozemsko morje ima negativno vodno bilanco: letno izhlapi 4690\xc2\xa0km\xc2\xb3 vode, s padavinami in re\xc4\x8dnimi pritoki pa se je vrne le 1830\xc2\xa0km\xc2\xb3. Tako bi se brez stalnega dotoka vode iz Atlantskega oceana skozi Gibraltarsko o\xc5\xbeino gladina letno zni\xc5\xbeala za 1,4 m in se v pribli\xc5\xbeno 1500 letih izsu\xc5\xa1ilo._NEWLINE_Podmorski prag med tunizijsko obalo in Sicilijo deli Sredozemsko morje na vzhodni in zahodni del. Drug podvodni prag le\xc5\xbei med \xc5\xa1pansko in maro\xc5\xa1ko obalo, malo pred Gibraltarsko o\xc5\xbeino. Zaradi svoje plitvosti (300 m) omejuje kro\xc5\xbeenje vode skozi Gibraltarsko o\xc5\xbeino, zaradi \xc4\x8desar je plimovanje v Sredozemlju manj\xc5\xa1e, slanost pa ve\xc4\x8dja kot v Atlantiku._NEWLINE_Sredozemsko morje je skupaj z delom Indijskega oceana del nekdanjega morja Tetis, ki je zaradi tektonskega narivanja afri\xc5\xa1ke plo\xc5\xa1\xc4\x8de na evrazijsko pred 30 milijoni let, v dobi oligocena, ostalo skoraj odrezano. Tektonski premiki so \xc5\xa1e vedno dejavni, rezultat \xc4\x8desa je dejavnost ognjenikov Etna, Vezuv in Stromboli (vsi v Italiji) ter pogosti ru\xc5\xa1ilni potresi v Italiji, Gr\xc4\x8diji in Tur\xc4\x8diji. Pred 6 milijoni let se je zaradi tektonskega narivanja Gibraltarska o\xc5\xbeina zaprla in Sredozemsko morje se je izsu\xc5\xa1ilo. Dokaz za to so terciarne plasti sadre in soli globoko na morskem dnu.\n_START_SECTION_\nDr\xc5\xbeave ob Sredozemskem morju\n_START_PARAGRAPH_\nV Evropi, od zahoda proti vzhodu: \xc5\xa0panija, Francija, Monako, Italija, Malta, Slovenija, Hrva\xc5\xa1ka, Bosna in Hercegovina, \xc4\x8crna gora, Albanija in Gr\xc4\x8dija._NEWLINE_V Aziji, od severa proti jugu: Tur\xc4\x8dija, Ciper, Sirija, Libanon, Izrael in Palestina._NEWLINE_V Afriki, od vzhoda proti zahodu: Egipt, Libija, Tunizija, Al\xc5\xbeirija in Maroko.'